P. Pelegrini, poslanec: (2010-01-20):
Keď bol podaný návrh na odvolanie ministra Vážneho a prišiel do Národnej rady materiál, tak som s veľkým záujmom si ho šiel zobrať a dúfal som, alebo teda čakal som, že teda v tom materiáli budú kauzy a škandály, pretože takto to opozícia pomenováva, podobné ako tunelovanie tunela Branisko, švajčiarske kontá, predaj lukratívnych pozemkov pod letiskom Vajnory, uskutočnenie skrytej privatizácie Slovenských aerolínií a podobné kauzy. A som rád, že také veci tam neboli a že také veci, ktoré by obsahovali presne tieto kauzy, už do Národnej rady prísť ani nemusia, pretože pán minister, bývalý pán minister, teraz už poslanec Prokopovič, už ministrom nie je, takže taký materiál do Národnej rady už prísť ani nemusí. Ale keď som prečítal tie dôvody na odvolanie pána ministra Vážneho, tak sú to dôvody, ktorých sa to zdôvodnenie venuje z jednej tretiny tendru, ktorý je už dva roky starý, ktorý bol preskúmaný Úradom pre verejné obstarávanie s predstaviteľom na čele z opozície, ktorý bol preverený Európskou komisiou, nikde za posledný mesiac, dva, tri, štyri, pol roka som sa nedočítal, že minister v tendri pochybil a že by mu boli relevantné orgány preukázali nejakú vinu. Ďalej sa tam vyčíta stanovenie sadzieb. Stanovenie sadzieb sa stanovuje nariadením vlády Slovenskej republiky, to znamená, neviem, či za rozhodnutie vlády má byť odvolaný minister. Stanovujú sa rozsahy spoplatnenia a tie sú napádané. No viete, ešte raz to poviem, nemôžem si odpustiť, že ste naozaj spolitizovali celý ten problém tým, že ste sa tak intenzívne pripojili na stranu prepravcov a stále nechcete priznať to, že spoplatňovať musíme dopravnú infraštruktúru tým, ktorí ju najviac zaťažujú, tým, ktorí ju najviac ničia, aby za zničené cesty platili kamionisti, ktorí túto cestnú infraštruktúru poškodzujú, tí, ktorí na nej podnikajú, a aby ju neplatili tí, ktorí jazdia na osobnom aute, obyčajní ľudia do školy, do práce, na nákupy. Ešte raz opakujem. Jeden kamión nám zničí cestu I. triedy jednou jazdou tak ako 20- alebo 30-tisíc osobných áut, ktoré prejdú po tej istej trase. A to, že je to spolitizované, a neuverím vám, že nie je, je aj to, že jedným z predstaviteľov únie, tej, ktorá tak okato bojovala za práva prepravcov a blokovala Bratislavu, je aj človek z Topoľčian, ktorý v roku 2006 kandidoval do vyššieho územného celku za SDKÚ – DS. Takže, páni, prepáčte, ak voči týmto ľuďom nemáme dôveru. (Potlesk.) To nie je porušenie zákona, ale asi ťažko sa dá hovoriť, že tým ľuďom ide naozaj len o odbornú diskusiu a že nie je tam ani štipku politiky. Toto je o tom dôkaz. Som veľmi rád, že v rámci rozpravy aj napr. kolega Farkas konštatoval, že nevidí žiadne pochybenie v práci ministra Vážneho. Ja mám tú česť a možnosť sledovať prácu ministra možno trochu z bližšia ako niektorí moji ďalší kolegovia a viem posúdiť, myslím si, že reálne, ako pracuje, ako vykonáva svoju činnosť, a myslím si, že za tých niekoľko rokov to viem porovnať aj s prácou pána exministra Prokopoviča. Veľmi rád by som tu vyjadril sa pozitívne k práci pána ministra, ale keďže som jeho bývalý kolega, keďže som bol jeho asistent, nechcem, aby ste ma obvinili, že som v tomto zaujatý a že tie moje slová teda budú znieť nie nejako oficiálne, ale že sú príliš osobné. Ale môžem vám povedať, že ja osobne, ako aj všetci členovia poslaneckého klubu strany SMER – sociálna demokracia za pánom ministrom Vážnym stoja, oceňujú to, čo doposiaľ v rámci rezortu dopravy urobil. Oceňujú to, že za tri a pol roka alebo tri roky a sedem mesiacov, aby som bol presnejší, opozícia ani raz nevytkla ministrovi dopravy a jeho rezortu žiadne výhrady, a to svedčí o tom, že pri riadení takého rezortu, ktorý je tak komplexný a zaoberá sa tak širokou oblasťou, myslím si, že to je úspech a je to samotné ocenenie jeho práce. Viete, pani kolegyňa Sabolová hovorila o tom, že hlas ľudu, mám to tu poznačené, že hlas ľudu niečo znamená, že pár desiatok kamionistov niečo znamená. Áno, pre našu vládu áno. Vypočuli sme si, prinášame riešenia. Vám nestačil hlas ani 20-tisíc železničiarov, ktorým ste nezákonne, čo následne potvrdil aj súd, súdnym opatrením prerušili štrajk. Áno, nestačilo vám ani 20-tisíc hlasov ľudu, aby ste vôbec sa tým zaoberali. Takže oproti tomu nám naozaj ten hlas ľudu niečo znamená a reagovali sme na ich podnety. Na druhej strane ale treba rozlišovať, kto tie podnety dáva, či ľudia, ktorí kandidujú na politickej kandidátke strany SDKÚ, alebo zástupcovia oficiálnych organizácií, ktoré združujú prepravcov a ktorí konali klasicky, počas legislatívneho procesu konali, konali počas zavedenia mýta, s ktorými sa oficiálne rokovalo a na ktorých pripomienky sa aj prihliadalo. O tých úspechoch, ktoré sa podarili v rámci rezortu, hovorili už kolegovia a ja takisto sa pripájam k tomu a chcem aj pogratulovať pánu ministrovi k tomu oceneniu, ktoré mal dnes v Londýne prevziať, pretože je to ocenením aj jeho práce, aj jeho rezortu a je to ocenenie aj Slovenskej republiky a na to by sme mali byť pyšní a nie takéto veci, ktoré nie každej krajine sa podaria, hádzať do koša. Takže ešte raz, pán minister, gratulujeme a ďakujeme za to. A naozaj nechcem tu rozprávať veľmi dlho, pretože toho je tak veľa, a už by som stratil asi aj niť. Poviem len toľko. Ak tu niekto hovorí o blamáži, myslím, že to bol pán Štefanec, medzinárodnej, zacitujem hovorcu eurokomisára pre dopravu: „Slovenský systém považujeme za fungujúci, pretože sa neobjavili závažné poruchy alebo kolapsy použitej technológie.“ Koniec citátu. Neviem, aká medzinárodná blamáž? A viete, nechcel som to urobiť, ale nastavil ten tón debaty pán Pado a chcel by som preto aj kolegov, aj vás aj na ľavo sa spýtať, položiť im otázku, či má morálne právo podávať návrh na odvolanie ministra človek, ktorý v čase, keď už bolo po voľbách, keď už vedel, že si balí kufre, mal podpisovať akurát tak rozlúčkové pozdravy a pohľadnice, ale podpisoval a posväcoval nájomné zmluvy? Ako príklad uvediem prenájom pozemkov nachádzajúcich v územnom obvode verejných prístavov Bratislava a Komárno na 25 až 50 rokov bez možnosti ich vypovedania, čo v súčasnosti znemožňuje... (Potlesk.) ... rozvoj týchto verejných prístavov, podpisované a posvätené pánom ministrom 27. 6. 2006, 28. 6. 2006. Prvý príklad. Pán Štefanec povedal, že pán minister je hovorca a obhajca J & T. Nech sa páči, prvá dohoda o strategickej spolupráci posvätená pánom ministrom Prokopovičom a jeho podriadenými zložkami podpísaná 4. júla 2006, t. j. v deň, kedy prezident inauguroval novú vládu. (Potlesk.) Zmluva podpísaná o strategickom partnerstve alebo o spolupráci medzi Národnou diaľničnou spoločnosťou, a. s., a firmou Kalos, s. r. o., o strategickej spolupráci, jedná sa o lukratívny pozemok pri Prístavnom moste. Pre zaujímavosť, Kalos, s. r. o., má podobného majiteľa ako firma ďalšia, ktorú spomeniem, a potom vám poviem, kto je majiteľom tých firiem. Ďalšia zmluva s tým istým dátumom zo 4. 7. 2008, pardon 2006, podpísaná zástupcami železníc, posvätená ministrom v zmysle zákona Prokopovičom. (Potlesk.) Železnice Slovenskej republiky, firma Filiálka, s. r. o, zmluva o strategickej spolupráci, podotýkam len, aby ste vedeli, o čo asi tak ide, prenájom 145-tisíc metrov štvorcových v centre mesta vedľa Istropolisu s nájmami takými ako, ministrom Prokopovičom, samozrejme. (Potlesk.) Doba nájmu 50 rokov. Doba nájmu 50 rokov, nájomné 1 koruna za celý predmet nájmu, za obdobie od uzavretia zmluvy do právoplatnosti 10 korún, za ďalšie obdobie 90 korún za meter, na ďalšie v centre Bratislavy 145-tisíc. (Reakcie z pléna.) Z SDKÚ. (Potlesk.) Páni, a teraz vám do pozornosti dám dva obchodné registre. Jeden je výpis z obchodného registra firmy Filiálka, s. r. o. , druhý od firmy Kalos. Filiálka, s. r. o., založená spoločnosťou J & T, Real & Estates, momentálne vlastnená Velford Investment Limited Cyprus. Firma Kalos, momentálne vlastnená Velford Investment Limited Cyprus. Páni, tým... (Reakcie z pléna.) Ak by ste chceli vidieť, tak vám to ukážem takto. Národná diaľničná spoločnosť a firma Kalos podpíše zmluvu, ktorá je ale ako úplne cez kopirák podpísaná medzi Železnicami Slovenskej republiky a úplne inou firmou Filiálka, s. r. o. Má tento pán právo dávať návrh na odvolanie ministra dopravy tejto vlády? (Potlesk.) Myslím si, že takéto morálne právo nemá. Ďakujem pekne. (Potlesk a pokrik v sále.)